झारखंड का प्यारा सा हिल स्टेशन है नेतरहाट। इसे छोटा नागपुर की रानी भी कहा जाता है। समुद्र तल से 3700 फीट की ऊंचाई पर स्थित नेतरहाट प्राकृतिक सुन्दरता से भरी जगह है। नेतरहाट आकर शांति का अहसास होता है। जंगलों से घिरे नेतरहाट का सूर्योदय और सूर्यास्त देखने लोग यहां आते हैं। यहां आस-पास कई सुन्दर झरने देखे जा सकते हैं। इनमें लोध झरना प्रसिद्ध है 466 फीट की ऊंचाई से गिरता यह झरना बहुत शानदार नजर आता है। नेतरहाट अपने आवासीय विद्यालय के लिए प्रसिद्ध है। नेतरहाट झारखंड की राजधानी रांची से 156 किलोमीटर दूर है।